ໃນລະຫວ່າງວັນທີ 17-20 ພະຈິກ 2022 ຄະນະຜູ້ແທນພັກ ປປ ລາວ ນໍາໂດຍ ສະຫາຍ ສົມພອນ ສີຈະເລີນ, ຮອງຫົວໜ້າຄະນະພົວພັນຕ່າງປະເທດສູນ ກາງພັກ ພ້ອມດ້ວຍຄະນະ ໄດ້ເດີນທາງໄປເຂົ້າຮ່ວມກອງປະຊຸມໃຫຍ່ຄັ້ງທີ 11 ຂອງບັນດາພັກການເມືອງໃນອາຊີ (11th General Assembly of the ICAPP) ທີ່ອິດສະຕັນບູນ, ປະເທດຕວັກກີ, ໃນລະຫວ່າງວັນທີ 17-20 ພະຈິກ 2022, ພາຍໃຕ້ຫົວຂໍ້ “ບົດບາດຂອງບັນດາພັກການເມືອງໃນການສ້າງຄວາມເຂັ້ມແຂງແກ່ການປຶກສາຫາລື ເພື່ອສັນຕິພາບ, ຄວາມຈະເລີນຮຸ່ງເຮືອງ ແລະ ການຮ່ວມ ມື ໃນໂລກ” ໂດຍການເປັນເຈົ້າພາບຂອງພັກຍຸຕິທໍາ ແລະ ການພັດທະນາ ເຊິ່ງເປັນພັກກໍາອໍານາດຂອງປະເທດຕວັກກີ ແລະ ມີຜູ້ແທນ 70 ພັກການເມືອງ ຈາກ 31 ປະເທດ ເຂົ້າຮ່ວມ.
ຫົວໜ້າຄະນະຜູ້ແທນພັກ ປປ ລາວ ໄດ້ປະກອບຄຳເຫັນໃນກອງປະຊຸມ ໂດຍໄດ້ຕີລາຄາສູງ ແລະ ຊົມເຊີຍຕໍ່ການເປັນເຈົ້າພາບຂອງພັກຍຸຕິທຳ ແລະ ການພັດ ທະນາ; ຍົກໃຫ້ເຫັນບົດບາດຂອງບັນດາພັກການເມືອງໃນການຮ່ວມມືສາກົນ ເຊິ່ງເປັນປັດໄຈສຳຄັນໃນການເສີມສ້າງການພັດທະນາຮ່ວມກັນ; ເປີດກວ້າງການຮຽນຮູ້ເຊິ່ງກັນ ແລະ ກັນ ແລະ ມີຜົນປະ ໂຫຍດຮ່ວມກັນ ເພື່ອຍົກສູງຊີວິດການເປັນຢູ່ຂອງປະຊາຊົນ, ທັງເປັນການຮັດແໜ້ນ ແລະ ເສີມຂະຫຍາຍການພົວພັນຮ່ວມມື ເພື່ອພາລະກິດສັນຕິພາບ, ຄວາມຈະເລີນຮຸ່ງເຮືອງ ແລະ ການຮ່ວມມື ໃນພາກພື້ນ ແລະ ໃນໂລກ. ພ້ອມນີ້, ຫົວໜ້າຄະນະ ກໍ່ໄດ້ແຈ້ງສະພາບການຈັດຕັ້ງຜັນຂະຫຍາຍມະຕິກອງປະຊຸມໃຫຍ່ຜູ້ແທນທົ່ວປະ ເທດ ຄັ້ງທີ 11 ຂອງພັກ ປປ ລາວ ແລະ ແຜນການພັດທະນາເສດຖະກິດ-ສັງຄົມ 5 ປີ ຄັ້ງທີ 9; ແລະ ຢືນຢັນຈະສືບຕໍ່ຮັດແໜ້ນ ແລະ ເສີມຂະຫຍາຍການຮ່ວມມືກັບບັນດາພັກການເມືອງ ໂດຍຢຶດໝັ້ນໃນແນວທາງການຕ່າງ ປະເທດ ສັນຕິພາບ, ເອກະລາດ, ມິດຕະພາບ ແລະ ການຮ່ວມມື ຢ່າງສະເໝີຕົ້ນສະເໝີປາຍ, ເປັນເຈົ້າການ ແລະ ຕັ້ງໜ້າເຊື່ອມໂຍງກັບພາກພື້ນ ແລະ ສາກົນ ບົນພື້ນຖານການເຄົາລົບ ຊຶ່ງກັນ ແລະ ກັນ, ຕ່າງຝ່າຍຕ່າງມີຜົນປະໂຫຍດ ເພື່ອຄວາມຈະເລີນຮຸ່ງເຮືອງ ແລະ ຄວາມສົມບູນພູນສຸກຂອງບັນດາປະຊາຊາດໃນພາກພື້ນ ແລະ ໃນໂລກ.
ບັນດາຜູ້ແທນກອງປະຊຸມ ໄດ້ເປັນເອກະພາບກັນຮັບຮອງເອົາຖະແຫຼງການອີດສະຕັນບູນ, ເຊິ່ງມີເນື້ອໃນສຳຄັນວ່າ ໄອແຄັບກາຍເປັນເວທີທີ່ໝັ້ນຄົງ ແລະ ເປັນເວທີທີ່ເປັນເອກະລັກສະເພາະ ແລະ ເປີດກວ້າງ ໃຫ້ບັນດາພັກການເມືອງໃນພາກພື້ນ ທີ່ມີອຸດົມການທາງການເມືອງແຕກຕ່າງກັນເຂົ້າຮ່ວມ ແນໃສ່ເສີມສ້າງຄວາມເຂົ້າອົກເຂົ້າໃຈຊຶ່ງກັນ ແລະ ການຮ່ວມມືຕາມວິໄສທັດຂອງ “ການສ້າງປະຊາຄົມອາຊີ” ແຫ່ງສັນຕິພາບ, ມິດ ຕະພາບ, ຄວາມກົມກຽວປອງດອງ, ແລະ ຄວາມຈະເລີນຮຸ່ງເຮືອງຮ່ວມກັນ ເພື່ອບັນລຸເປົ້າໝາຍດັ່ງກ່າວບັນດາພັກການເມືອງຈະຕ້ອງເຊີດຊູຄວາມຮັບຜິດຊອບຮ່ວມກັນ ໃນການຮັບມືກັບສິ່ງທ້າທາຍຕ່າງໆ ປະກອບສ່ວນຢ່າງຕັ້ງໜ້າເຂົ້າໃນການສ້າງສະຖຽນລະພາບ ແລະ ຄວາມໝັ້ນຄົງຂອງໂລກ ໂດຍຜ່ານເວທີປຶກສາຫາລື ແລະ ແລກປ່ຽນຄຳຄິດເຫັນ ກ່ຽວ ກັບສະພາບການພາກພື້ນ ແລະ ສາກົນ ເປັນຕົ້ນ ບັນຫາສະຖຽນລະພາບ, ຄວາມປອດໄພ ແລະ ຄວາມໝັ້ນຄົງ; ໂລກາພິວັດ, ການປ່ຽນແປງດິນຟ້າອາກາດ, ພະຍາດລະບາດ ແລະ ອື່ນໆ.
ຄຽງຄູ່ກັບກອງປະຊຸມໃຫຍ່ຄັ້ງທີ 11 ຂອງບັນດາພັກການເມືອງອາຊີໃນຄັ້ງນີ້, ຍັງມີ 4 ກອງປະຊຸມປິ່ນອ້ອມຄື: 1) ກອງປະຊຸມຄັ້ງທີ 5 ຂອງເວທີປາໄສສື່ມວນຊົນ ICAPP; 2) ກອງປະຊຸມຄັ້ງທີ 2 ສະພາສົ່ງເສີມການທ່ອງທ່ຽວ ແລະ ການຮ່ວມມືລະຫວ່າງນະຄອນ ຂອງ ບັນດາພັກການເມືອງໃນອາຊີ; 3) ກອງປະຊຸມຄັ້ງທີ 4 ລະຫວ່າງ ICAPP-COPPPAL-CAPP ແລະ 4) ກອງປະຊຸມຄັ້ງທີ 1 ຂອງຄະນະບໍລິຫານງານຂອງສະພາທຸລະກິດ.
ໃນໂອກາດເຂົ້າຮ່ວມກອງປະຊຸມຄັ້ງນີ້, ຄະນະຜູ້ແທນພັກເຮົາຍັງໄດ້ພົບປະສອງຝ່າຍກັບ ພັກກອມມູນິດຫວຽດນາມ, ພັກກອມມູນິດຈີນ, ພັກຣັດເຊຍເອກະພາບ, ພັກກອມມູນິດຣັດເຊຍ ແລະ ພັກອື່ນໆຈໍານວນໜື່ງ. ກອງປະຊຸມໃຫຍ່ຄັ້ງທີ 12 ຂອງບັນດາພັກການເມືອງໃນອາຊີ ຈະຈັດຂື້ນໃນປີ 2024 ຢູ່ລາຊະອານາຈັກກຳປູເຈຍ.